Wir, Agnes, von gottes gnaden wilent chùnginn ze Ungˀn, tuͦn kunt mit disem brief, ✳ dz wir durch got und durch unserr sel heiles willen
geschaffet haben, ✳ dz man jaͤrlich geben sol zuͦ einem rêhten almuͦsen ✳ ein mark an korn ✳ den bruͦdern ze Kùngsvelt, Sant Franciscus ordens, ✳ da mitt
man siech bruͦder vˀseuhen sol ✳ an êssen und an trinken, ✳ als si notdurftig sint, ✳ und man getuͦn mag mit disem almuͦsen, ✳ und ordenen und wellen,
dz ein bruͦder, der hie ze Kùngsvelt der frowē bihter ist in dem closter, ✳ dz vorgenant almuͦsen enphahen ✳ und in nemen, ✳ und sol da mitt siechen
bruͦdern, die aun dz almuͦsens nit enhant, ✳ schaffen essen und trinken, alz als der gardian, der denn ze Kùngsvelt ist, ✳ und dri ander bruͦder in dē cōvēt,
die dar zuͦ erwellent sint von dem convēt, ✳ schaͤtzent uff ir gewisseni, ✳ aun gevaͤrd, ✳ waz ✳ und wie vil jeclichem, der denn siech ist, ✳ nach sinˀ notdurft
ze tuͦnd ist, ✳ aun allen fûrzug, ✳ als verre gelangen mag dz almuͦsen, ✳ dz er denn ze mal in hendes hat. ✳ ✳ und sol oͧch jaͤrclich rechnūg geben ✳ vor dem
custer und dem gardian und den andren drin bruͦdern, ✳ wz er enphangen hab ✳ und wie vil er mit den siechen vˀzert hab. ✳ geschaͤch aber, dz in einem jar
so vil siecher bruͦder nit waͤrent, ✳ oder in zwein jaren oder mer, ✳ mit denen dz almuͦsen alles nit vˀzert waͤr, ✳ so sol man dis almuͦsen ✳ mitt ✳ dez gardians
und der ander drier bruͦder ràt fùrbass gehalten, ✳ untz man sin notdurftig wirt. ✳ geschaͤch aber, dz der egenant bihter sùmig waͤr, ✳ die siechen
ze vˀsenhent, ✳ als der gardian und die dri bruͦder ✳ in geheissen hettent, ✳ so sol der ✳ ✳ ministˀ und der ✳ ✳ custer in boͤssen nach des ordens gewonheit,
als si die schuld grosse dunket. ✳ ✳ beschaͤch oͧch, dz der bihter mit dem gardian und mit den andren drin bruͦder✳ daz vorgenant almuͦsen in
deheinen weg andres vˀbruͣchtend, ✳ denn als wir hie vor geordenet haben, ✳ so sol der ✳ ✳ ministˀ und der ✳ ✳ custˀ, als bald si dz vˀnemēt, ✳ den gardian
und den bihter und die andern bruͦder, die dar an schuldig sint, ✳ zwingen und heissen, ✳ dz si von iro almuͦsen, ✳ dz zuͦ iren nutz hoͤret, ✳ oder von
iro boͤchern, ✳ so vil wider geben und wider legen, ✳ als vil gebruchet ist, ✳ wider unserr ordenūg. ✳ und dz disù unser ordenūg eweclich vest un̄ gantz
belip, ✳ so han wir unser ingesigel gehenket an disen brief, ✳ und zuͦ einˀ merer sicherheit, ✳ so haben wir gebetten ✳ die erwirdigen, geischlichē
bruͦder Albreht, ✳ ✳ ministˀ ✳ zuͦ denen ziten ✳ der Minren Bruͦder in Obrem Tùtschem ✳ lande, ✳ und bruͦder Eberhaˀt, ✳ do ze mal ✳ ✳ custer uff dem
Bodemse, ✳ dz si dise unser ordenūg bestaͤtten ✳ und iro aͤmpter insigel ✳ zuͦ unserm insigel gehenkt hant an disen brief. ✳ ✳ ich, bruͦder Albreht,
der vorbenempt ✳ ✳ minister der Minren Bruͦder in Obrem Tùtschlande, ✳ und ich, bruͦder Eberh̄, ✳ der ebenempt ✳ ✳ custer uff dem Bodemse, ✳
vˀjehen, ✳ dz dis vorgeschriben ordenūg der durluhtigen, hocherbornen, edelen, ✳ unser gnaͤdigen frowen, ✳ frowen Agnesen, von gottes gnad̄
wilent chùnginn ze Ungˀn, ✳ mitt unserm gunst, ✳ wissent ✳ und guͦtem willen geordenet ist, ✳ und bestaͤten si ✳ mit guͦtem gunst und
willen, ✳ und gebieten ✳ dem gardian, ✳ dem bihter und allen bruͦdern ze Kùngsvelt, die nun sint ✳ oder die hie nach dar koment,
als vil wir es gebieten mugen oder sùllen, ✳ dz si diz vorgeschriben ordenūg staͤt haben und vollfoͤren, ✳ als si von uns und vō unsˀn
nachkomenn nit geboͤst wellen wˀden. ✳ und dz diz vorgeschriben ordenung eweclich staͤt belib ✳ so henk ich, der vorbenempt
✳ ✳ minister, ✳ und ich, der ebenempt ✳ ✳ custer, ✳ unser aͤmpter insigel an disen brief, ✳ der gegeben ist ze Kùngsvelt in dem
jar, do man zalt von Cristus gebùrt ✳ drùzenhenhundert jar und nùn und fùnfzig jar, ✳ an sant Marien
Magdalenen tag. ✳